鰒魚行
作者：蘇軾
朝代：宋

paragraphs: 漸臺人散長弓射，初噉鰒魚人未識。
西陵衰老繐帳空，肯向北河親饋食。
兩雄一律盜漢家，嗜好亦若肩相差。
食每對之先太息，不因噎嘔緣瘡痂。
中間霸據關梁隔，一枚何啻千金直。
百年南北鮭菜通，往往殘餘飽臧獲。
東隨海舶號倭螺，異方珍寶來更多。
磨沙瀹瀋成大胾，剖蚌作脯分餘波。
君不聞蓬萊閣下駝棋島，八月邊風備胡獠。
舶船跋浪黿鼉震，長鑱鏟處崖谷倒。
膳夫善治薦華堂，坐令雕俎生輝光。
肉芝石耳不足數，醋芼魚皮真倚牆。
中都貴人珍此味，糟浥油藏能遠致。
割肥方厭萬錢厨，决眥可醒千日醉。
三韓使者金鼎來，方奩饋送煩輿臺。
遼東太守遠自獻，臨淄掾吏誰爲材。
吾生東歸收一斛，苞苴未肯鑽華屋。
分送羹材作眼明，却取細書防老讀。